«ΔΗΜΙΟΥΡΓΙΚΗ ΕΛΛΑΔΑ – ΕΠΙΧΟΡΗΓΗΣΕΙΣ ΣΥΓΧΡΟΝΟΥ ΠΟΛΙΤΙΣΜΟΥ 2027» ΠΑΡΑΡΤΗΜΑ
ΠΡΟΣΚΛΗΣΕΩΝ ΣΥΓΧΡΟΝΟΥ ΠΟΛΙΤΙΣΜΟΥ
για ΕΠΙΧΟΡΗΓΗΣΗ ή/και ΠΑΡΟΧΗ ΑΙΓΙΔΑΣ μέσω του ΜΗΤΡΩΟΥ ΠΟΛΙΤΙΣΤΙΚΩΝ ΦΟΡΕΩΝ

- ΔΙΑΔΙΚΑΣΙΑ ΕΓΓΡΑΦΗΣ ΣΤΟ ΜΗΤΡΩΟ ΠΟΛΙΤΙΣΤΙΚΩΝ ΦΟΡΕΩΝ
- ΔΙΑΔΙΚΑΣΙΑ ΥΠΟΒΟΛΗΣ ΠΡΟΤΑΣΗΣ
· ΥΠΟΧΡΕΩΣΕΙΣ ΦΟΡΕΩΝ ΤΩΝ ΟΠΟΙΩΝ ΟΙ ΠΡΟΤΑΣΕΙΣ ΘΑ ΑΞΙΟΛΟΓΗΘΟΥΝ ΘΕΤΙΚΑ

· Οι Προσκλήσεις αφορούν επιχορήγηση ή/και παροχή αιγίδας για πολιτιστικές δράσεις που θα πραγματοποιηθούν ή θα ξεκινήσει η υλοποίησή τους στη διάρκεια του έτους 2027 και απευθύνονται σε μη κερδοσκοπικά Νομικά Πρόσωπα Ιδιωτικού ή Δημοσίου Δικαίου, με πολιτιστικούς ή/και κοινωφελείς σκοπούς, σύμφωνα με το καταστατικό τους.
· Προϋπόθεση για την υποβολή πρότασης, είναι η εγγραφή στο Μητρώο Πολιτιστικών Φορέων.
· Οι ήδη εγγεγραμμένοι φορείς στο Μητρώο θα πρέπει να έχουν επικαιροποιήσει τα στοιχεία της ταυτότητας του φορέα ώστε αυτά να είναι ορθά και πλήρη κατά τον χρόνο κατάθεσης της πρότασης.
· Οι μη εγγεγραμμένοι φορείς, προκειμένου να εγγραφούν, θα πρέπει έως και τις 13/11/2026 να έχουν ολοκληρώσει τη διαδικασία. Ως καταληκτική προθεσμία για την εγγραφή στο Μητρώο Πολιτιστικών Φορέων λαμβάνεται υπόψη αποκλειστικά η ημερομηνία αποστολής της υπεύθυνης δήλωσης εγγραφής στο e-mail dpde@culture.gr και όχι η ημερομηνία ηλεκτρονικής υποβολής της ταυτότητας του φορέα.
Για οποιοδήποτε πρόβλημα αντιμετωπίσουν οι φορείς σχετικά με την εγγραφή, θα πρέπει να αποστείλουν e-mail στο dpde@culture.gr ή να απευθυνθούν στα τηλέφωνα της Διεύθυνσης Πολιτιστικών Δράσεων και Εποπτείας (210 8201957,
-956, -766, -962, -782, -772, -787, -781, -795,-925, -712, -704, -718)
· Οι φορείς θα πρέπει να διαβάσουν προσεκτικά τις οδηγίες καταχώρισης δράσεων που έχουν ήδη υλοποιηθεί (Οδηγίες καταχώρισης δράσεων) και υποβολής της πρότασης (Οδηγίες υποβολής πρότασης) που θα βρουν στον Οδηγό Μητρώου Πολιτιστικών Φορέων (Οδηγός Μητρώου Πολιτιστικών Φορέων) καθώς και τις συχνές ερωτήσεις (Συχνές ερωτήσεις)


Διαδικασία και προθεσμίες υποβολής πρότασης

· Ένας Φορέας αποκτά πρόσβαση στη φόρμα της πρότασης επιχορήγησης (Σύνδεση στο Μητρώο) όταν έχει εγγραφεί στο Μητρώο Πολιτιστικών Φορέων, ακολουθώντας τα βήματα που θα βρει εδώ (Διαδικασία εγγραφής) και έχει υποβάλει:
· ετήσιους καλλιτεχνικούς απολογισμούς των ετών 2024, 2025 και 2026 (έως και 30/09/2026) σε ξεχωριστά αρχεία για κάθε έτος. Οι αιτούμενοι καλλιτεχνικοί απολογισμοί αφορούν τους φορείς που

ιδρύθηκαν πριν το 2026. Οι νεοϊδρυθέντες φορείς (2026) δεν έχουν την υποχρέωση αυτή για τις παρούσες προσκλήσεις εκτός εάν έλαβαν επιχορήγηση από το ΥΠ.ΠΟ. εντός του έτους.
· ετήσιους οικονομικούς απολογισμούς των ετών 2024 και 2025 σε ξεχωριστά αρχεία για κάθε έτος. Οι αιτούμενοι οικονομικοί απολογισμοί αφορούν τους φορείς που ιδρύθηκαν πριν το 2026. Οι νεοϊδρυθέντες φορείς (2026) δεν έχουν την υποχρέωση αυτή για τις παρούσες προσκλήσεις εκτός εάν έλαβαν επιχορήγηση από το ΥΠ.ΠΟ. εντός του έτους.
· επιχειρησιακό σχέδιο του 2027 (περιλαμβάνει το σύνολο των δράσεων που προγραμματίζει ο φορέας να υλοποιηθούν, βλ. Πρότυπο επιχειρησιακού σχεδίου: Πρότυπο)
· καλλιτεχνικό και οικονομικό απολογισμό, ξεχωριστά, για κάθε δράση για την οποία επιχορηγήθηκαν τα τρία τελευταία 2024, 2025 και 2026 (έως και 30/09/2026) από δημόσιο φορέα (συμπεριλαμβανομένων και των δράσεων που επιχορηγήθηκαν από το ΥΠ.ΠΟ.), συμπληρώνοντας τη φόρμα που θα βρουν στη κατηγορία Υποβολής Δράσης και ακολουθώντας τις σχετικές οδηγίες που θα βρουν στον Οδηγό Μητρώου Πολιτιστικών Φορέων. Για τις δράσεις του 2026 που δεν έχουν ακόμη ολοκληρωθεί, οι εν λόγω καλλιτεχνικοί και οικονομικοί απολογισμοί υποβάλλονται, εν μέρει, κατά το μέρος που έχουν υλοποιηθεί.

Όλα τα ως άνω αρχεία θα πρέπει να φέρουν σφραγίδα και υπογραφή του νόμιμου εκπροσώπου του φορέα.

Επισημαίνεται ότι η εξασφάλιση πνευματικών δικαιωμάτων/αδειών στις περιπτώσεις όπου απαιτείται, αποτελεί απαραίτητη προϋπόθεση για την έγκριση της πρότασης των φορέων, το οποίο θα δηλώνεται ρητά και υπεύθυνα από τον νόμιμο εκπρόσωπο.

Με δεδομένο ότι η ελληνική γλώσσα αποτελεί θεμέλιο του παγκόσμιου Πολιτισμού και μία από τις αρχαιότερες και αδιάλειπτα ομιλούμενες γλώσσες στον κόσμο, η οποία αναγνωρίστηκε από την UNESCO, που θέσπισε την «Παγκόσμια Ημέρα Ελληνικής Γλώσσας», οι επίσημοι τίτλοι των προτάσεων και οι περιγραφές τους πρέπει να αναγράφονται στην Ελληνική γλώσσα.  Η υποχρέωση αυτή ισχύει για το σύνολο των προτάσεων ανεξαρτήτως θεματικής, ή κατηγορίας. Οι φορείς μπορούν να προσθέτουν συμπληρωματικούς υποτίτλους, ή όρους, κατά την κρίση τους, σε όποια άλλη γλώσσα επιθυμούν. 

· Οι ενδιαφερόμενοι φορείς θα πρέπει να υποβάλουν την πρότασή τους ηλεκτρονικά από τις 19/10/2026 έως και τις 30/11/2026 (ώρα λήξης υποβολής προτάσεων 23:00).
Για οποιοδήποτε πρόβλημα αντιμετωπίσουν σχετικά με την ηλεκτρονική υποβολή της πρότασης για επιχορήγηση, θα πρέπει να αποστείλουν e-mail στο dpde@culture.gr ή να απευθυνθούν στα τηλέφωνα της Διεύθυνσης Πολιτιστικών Δράσεων και Εποπτείας (210 8201957, -956, -766, -962, -704, -772, -791, -782, -712,-795,-787, -925,-781, -718)

· Κάθε φορέας έχει τη δυνατότητα υποβολής μίας πρότασης στο σύνολο των προσκλήσεων των προγραμμάτων:
α) Δημιουργική Ελλάδα – Επιχορηγήσεις Σύγχρονου Πολιτισμού 2027
β) Ελληνικός Λαϊκός Πολιτισμός 
γ) Όλη η Ελλάδα ένας Πολιτισμός
δ) των εποπτευομένων από το ΥΠ.ΠΟ. φορέων ΕΚΚΟΜΕΔ, ΕΛΙΒΙΠ

· Η πραγματοποίηση των επιχορηγούμενων δράσεων, σύμφωνα με τη διατύπωσή τους στο υποβληθέν αίτημα, καθώς και η χρηστή διαχείριση των διατιθέμενων δημόσιων πόρων, για το λόγο που διατέθηκαν, υπόκειται σε δειγματοληπτικό έλεγχο από κλιμάκιο υπηρεσιακών στελεχών του ΥΠΠΟ. Ο φορέας με τη συμμετοχή του συναινεί για την παροχή κάθε στοιχείου που θα του ζητηθεί από την αρμόδια διεύθυνση του Υπουργείου Πολιτισμού.

· Η άρνηση αποδοχής εγκριθείσας επιχορήγησης επιφέρει αποκλεισμό του φορέα για τα επόμενα τρία χρόνια

· Με τη λήξη της προθεσμίας υποβολής των προτάσεων, δεν γίνεται δεκτό κανένα αίτημα για αντικατάσταση  ή προσθήκη στα επισυναπτόμενα αρχεία των υποβληθεισών προτάσεων στο Μητρώο Πολιτιστικών Φορέων.

Πριν την κατάθεση της πρότασης, θα πρέπει να ληφθούν υπ’ όψιν τα παρακάτω:
· Φορείς οι οποίοι στερούνται κάθε άλλης δυνατότητας χρηματοδότησης της πρότασης τους, θα πρέπει να γνωρίζουν ότι, με τη θετική αξιολόγηση για χρηματοδότηση της πρότασης από το ΥΠ.ΠΟ., αναλαμβάνουν την υποχρέωση πραγματοποίησης της πρότασής τους ανεξαρτήτως από το εάν επιχορηγηθούν στο σύνολο ή σε μέρος του ποσού που αιτούνται.

· Σε περίπτωση συνεργασίας φορέων για την υλοποίηση των προτάσεων, η πρόταση υποβάλλεται από τον βασικό φορέα υλοποίησης της δράσης και προσκομίζεται συμφωνητικό συνεργασίας υπογεγραμμένο από τα συνεργαζόμενα μέρη.

Στην περίπτωση που δηλώνονται ως βασικοί συντελεστές φυσικά πρόσωπα που δεν είναι μέλη του φορέα υποβολής της πρότασης, θα πρέπει εκ μέρους τους να παρασχεθούν και να υποβληθούν (από το φορέα υποβολής) Υπεύθυνες Δηλώσεις μέσω gov.gr, εντός της προθεσμίας υποβολής προτάσεων. Στις Υπεύθυνες Δηλώσεις τα φυσικά πρόσωπα θα αναγράφουν συνοπτικά τον ρόλο τους στην πρόταση για την οποία ζητείται επιχορήγηση
Οι υπεύθυνες δηλώσεις υποβάλλονται στο Μητρώο Πολιτιστικών Φορέων ως πρόσθετα αρχεία της πρότασης ακολουθώντας τις Οδηγίες υποβολής πρότασης  (σελ.17-18)

· Σε περίπτωση συνεργασίας με φορέα του εξωτερικού η πρόταση υποβάλλεται από τον ελληνικό φορέα.

· Το περιεχόμενο των προτάσεων θα πρέπει να ανταποκρίνεται αποκλειστικά στο αντικείμενο της πρόσκλησης βάσει της κυρίαρχης θεματικής τους.
Ειδικά για τα Πολυθεματικά Φεστιβάλ, θα πρέπει να αναφέρονται ρητά τρεις (3) τουλάχιστον τέχνες που περιλαμβάνονται σε αυτά και καμία τέχνη να μην καταλαμβάνει άνω του 50% των εκδηλώσεων που προτείνονται, ή το 50% του προϋπολογισμένου κόστους. Σε αντίθετη περίπτωση, η πρόταση θα πρέπει να υποβάλλεται στην θεματική πρόσκληση της κυρίαρχης τέχνης.

Επιπλέον των ανωτέρω, όσον αφορά στις προσκλήσεις για επιχορήγηση ή και αιγίδα στον τομέα του Θεάτρου και του Κλασικού και Σύγχρονου Χορού:

· Οι φορείς που επιχορηγήθηκαν για την καλλιτεχνική περίοδο 2025 - 2026 πρέπει να έχουν ολοκληρώσει την υλοποίηση της παραγωγής που επιχορηγήθηκε από το ΥΠ.ΠΟ., ή σημαντικό μέρος αυτής και να έχουν προγραμματίσει το υπόλοιπο.

Πρόσθετες προϋποθέσεις

· Ο αιτούμενος φορέας θα πρέπει να έχει ολοκληρώσει τη σύστασή του μέχρι τις 
30/06/2026.
· Στις 16.4.2022 ετέθη σε ισχύ το Κεφάλαιο Α’ του Ν. 4873/2021 (Α’ 248) «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις».
 Οι φορείς αναλαμβάνουν την αποκλειστική ευθύνη για την πραγματοποίηση εκδηλώσεων, δράσεων, παραστάσεων σε χώρους που εξασφαλίζουν την ασφάλεια των θεατών και των συντελεστών, τη νομιμότητα λειτουργίας και την προσβασιμότητα χωρίς διακρίσεις.
Σε κάθε περίπτωση η ευθύνη της ασφάλειας των συντελεστών και των θεατών ανήκει αποκλειστικά στον φορέα.

Αξιολόγηση αιτημάτων
· Οι Γνωμοδοτικές Επιτροπές θα εξετάσουν μόνο τις προτάσεις που έχουν υποβληθεί εμπρόθεσμα στο Μητρώο Πολιτιστικών Φορέων. Προτάσεις που δεν υποβλήθηκαν οριστικά και βρίσκονται σε κατάσταση προσωρινής αποθήκευσης κατά τη λήξη της προθεσμίας υποβολής, ή δεν ανταποκρίνονται στους όρους συμμετοχής του παρόντος παραρτήματος, δεν θα εξεταστούν.
· Η αξιολόγηση των προτάσεων και η σχετική γνωμοδότηση θα γίνει από Γνωμοδοτικές Επιτροπές, εξειδικευμένες ανά πρόσκληση, με ηλεκτρονικό σύστημα και με κλίμακα μηδέν έως δέκα (0-10)
· Οι προτάσεις φορέων προκειμένου να χρηματοδοτηθούν θα πρέπει να έχουν λάβει βαθμολογία από τη γνωμοδοτική επιτροπή βαθμολογία κατά μέσο όρο κατ ελάχιστον πέντε (5).

Για την ενίσχυση της πολιτιστικής δημιουργίας στην ελληνική περιφέρεια, θεσπίζεται διαχωρισμός ανάλογα με τις συνθήκες και το χαρακτήρα κάθε περιοχής.
Διακρίνονται τρεις κατηγορίες : 

1. Παραμεθόριοι, Ορεινοί, ή Νησιωτικοί Δήμοι, ως ορίζονται από το Υπουργείο Εσωτερικών.

2. Ως «Λοιπή Περιφέρεια» νοείται το σύνολο της χώρας πλην της Περιφέρειας Αττικής και της Πολεοδομικού  Συγκροτήματος Θεσσαλονίκης. 
Οι Περιφερειακές Ενότητες Νήσων, Δυτικής Αττικής και Ανατολικής Αττικής εντάσσονται στη Λοιπή Περιφέρεια. 

3. Ως «Κέντρο» νοούνται οι λοιπές περιοχές της Περιφέρειας Αττικής και το Πολεοδομικό Συγκρότημα Θεσσαλονίκης (Δήμοι Θεσσαλονίκης, Κορδελιού - Ευόσμου, Παύλου Μελά, Δήμος Νεάπολης - Συκεών, Αμπελόκηπων - Μενεμένης, Δήμος Καλαμαριάς και Δήμος Πυλαίας - Χορτιάτη)

Η βαθμολογία των γνωμοδοτικών επιτροπών προσαυξάνεται ως εξής:

1. Κατά 20%, για προτάσεις φορέων με έδρα σε Παραμεθόριο, Ορεινό ή Νησιωτικό Δήμο, εφόσον υλοποιούνται στο Δήμο της έδρας τους.
2. Κατά 15%, για προτάσεις φορέων με έδρα στη Λοιπή Περιφέρεια, εφόσον υλοποιούνται στον Δήμο της έδρας τους.
3. Κατά 10%, για προτάσεις φορέων με έδρα στο Κέντρο, εφόσον υλοποιούνται σε παραμεθόριο, ορεινό ή νησιωτικό Δήμο.

Οι προσαυξήσεις δεν σωρεύονται. Σε περίπτωση που μια πρόταση εμπίπτει σε περισσότερες περιπτώσεις, εφαρμόζεται η μεγαλύτερη. Η προσαύξηση υπολογίζεται επί της συνολικής βαθμολογίας της πρότασης.
Επιπλέον των ανωτέρω, όσον αφορά στις Προσκλήσεις για επιχορήγηση ή και αιγίδα στον τομέα του Θεάτρου και του Κλασικού και Σύγχρονου Χορού:

· Στο έντυπο για πρόταση Παραγωγής στο Θέατρο και το Χορό, το σκεπτικό της πρότασης δεν πρέπει να ξεπερνά το οριζόμενο από το έντυπο όριο λέξεων.
· Το ψηφιακό υλικό και το βίντεο, που αφορά στην Πρόσκληση του Χορού πρέπει να συνοδεύονται από κωδικό πρόσβασης προκειμένου να αξιολογηθούν από την Γνωμοδοτική Επιτροπή. Πρέπει επίσης το ψηφιακό υλικό να μην είναι αναρτημένο σε πλατφόρμα περιορισμένης διάρκειας (π.χ. wetransfer).
· Η έλλειψη προαπαιτούμενων, από την πρόσκληση εγγράφων και στοιχείων, αποτελεί αιτία μη αξιολόγησης της πρότασης.


Ενημέρωση Φορέων – Δημοσιότητα

· Οι φορείς που θα συμμετάσχουν στη διαδικασία θα ενημερώνονται σε κάθε στάδιο μέσω του Μητρώου Πολιτιστικών Φορέων.

· Οι φορείς των οποίων οι προτάσεις θα αξιολογηθούν θετικά, θα ενημερωθούν για τα επόμενα στάδια της διαδικασίας (εγκριθέν ποσό επιχορήγησης, υποβολή δικαιολογητικών κ.ά.) μετά τη γνωστοποίηση των αποτελεσμάτων.

· Οι φορείς που θα επιχορηγηθούν, οφείλουν να υλοποιήσουν την πρότασή τους όσο το δυνατόν πιο πιστά. Έγκαιρες (δηλ. πριν την υλοποίησή τους) και ειδικά αιτιολογημένες αλλαγές στην πρόταση βάσει της οποίας εγκρίθηκε η επιχορήγηση και εντός του συγκεκριμένου οικονομικού πλαισίου, μπορεί να υποβληθούν προκειμένου να λάβουν τη σύμφωνη γνώμη της αρμόδιας Διεύθυνσης Σύγχρονου Πολιτισμού του ΥΠ.ΠΟ.

· Τέλος, οι φορείς οφείλουν να αναγράφουν σε όλο το υλικό προώθησης και επικοινωνίας της πρότασής τους ότι έλαβαν επιχορήγηση ή/και αιγίδα από το ΥΠ.ΠΟ. και να έχουν τις κατάλληλες σημάνσεις του ΥΠ.ΠΟ., σύμφωνα με τις υποδείξεις της αρμόδιας υπηρεσίας του.

· Οι φορείς που θα επιχορηγηθούν οφείλουν να προσκαλέσουν εκπρόσωπο του ΥΠ.ΠΟ. στην παραγωγή/δράση για την οποία έχουν επιχορηγηθεί και να αποστείλουν ενημέρωση μέσω ηλεκτρονικού ταχυδρομείου (newsletter) στην αρμόδια υπηρεσία του ΥΠ.ΠΟ. κατά την έναρξη παρουσίασης της παραγωγής.

· Οι φορείς που θα επιχορηγηθούν, οφείλουν να τηρούν στο σύνολό της την εργατική, ασφαλιστική και φορολογική νομοθεσία για το σύνολο των απασχολουμένων, (συμπεριλαμβανομένων και της πληρωμής των προβών) και να προσκομίζουν τα απαραίτητα αποδεικτικά.

· Οι φορείς που επιλέγονται να επιχορηγηθούν για την πραγματοποίηση συγκεκριμένης δράσης, θα λάβουν το εγκεκριμένο ποσό της επιχορήγησης με κατάθεση στον λογαριασμό τους, προκειμένου να καλυφθούν οι σχετικές δαπάνες. Για τον λόγο αυτό, είναι απαραίτητο οι φορείς να μην έχουν οφειλές προς το Δημόσιο και τον ΕΦΚΑ καθώς δεν δύναται να επιχορηγηθεί φορέας στον οποίο τυχόν συμψηφισμός του ποσού της επιχορήγησης, προκειμένου να αποπληρωθούν τυχόν οφειλές του προς Δημόσιο ή Ασφαλιστικά Ταμεία, επαπειλεί την πραγματοποίηση της επιχορηγούμενης δράσης.

Παρέκκλιση, κατά την κρίση της Υπηρεσίας, δύναται να υπάρχει μόνο στην περίπτωση που ο φορέας οφείλει μικρά, σε σχέση με το ύψος της επιχορήγησης, ποσά φόρων ή εισφορών κοινωνικής ασφάλισης.
Ειδικά για τους Ειδικούς Λογαριασμούς Κονδυλίων και Έρευνας των Πανεπιστημίων της ημεδαπής, το ποσοστό παρακράτησης ορίζεται σε 5% επί του ύψους της επιχορήγησης.

Απολογιστικά στοιχεία

· Οι Φορείς που θα αξιολογηθούν θετικά, αναλαμβάνουν την υποχρέωση να υποβάλουν και οικονομικό απολογισμό του 2026 και να καταχωρήσουν της δαπάνες της επιχορήγησης στο Μητρώο Επιχορηγούμενων Φορέων του Υπουργείου Εσωτερικών.
· Επισημαίνεται επίσης ότι, οι φορείς που θα λάβουν επιχορήγηση ή/και αιγίδα υποχρεούνται μετά την ολοκλήρωση της δράσης:
    α) να καταθέσουν στο Μητρώο Πολιτιστικών Φορέων καλλιτεχνικό και οικονομικό   
         απολογισμό, ακολουθώντας τις Οδηγίες που θα βρουν εδώ: 
         Οδηγίες καταχώρισης δράσεων
   β)να αποστείλουν στο e-mail της αρμόδιας Διεύθυνσης, για την πρόσκληση που συμμετείχαν, απολογιστικά στοιχεία όπως τα παρακάτω, τα οποία θα θεωρηθούν προαπαιτούμενο κριτήριο για οποιαδήποτε μελλοντική πρόταση.

 Η μη υποβολή απολογιστικών στοιχείων στην αρμόδια διεύθυνση επιφέρει αυτόματο αποκλεισμό από τις προσκλήσεις για τα επόμενα τρία χρόνια. 

Τα απολογιστικά στοιχεία περιλαμβάνουν σχετικό υλικό όπως:
· Στοιχεία κοινού (π.χ. επισκεψιμότητα, αριθμός χρηστών, αντίγραφα καταστάσεων πλατφόρμας εισιτηρίων).
· Τιμολόγια και λοιπά παραστατικά πληρωμών, ειδικά των συντελεστών (και προκειμένου περί παραστατικών τεχνών και αποδεικτικά  στοιχεία πληρωμής προβών) καθώς και καταστάσεις ασφαλιστικών εισφορών, όπου απαιτούνται.
· Πληροφορίες και υλικό που σχετίζεται με την υλοποίηση της δράσης (π.χ. εκδόσεις, φυλλάδια, αφίσες, δημοσιεύματα σε έντυπα και ψηφιακά ΜΜΕ) .
· Βίντεο της πολιτιστικής δράσης διάρκειας 3 - 5 λεπτών (HD video μορφής .MP4 και έως 5 mb).
· 3 έως 5 φωτογραφίες από τη δράση (μέχρι 1500 pixels width)
· Πληροφορίες και υλικό που σχετίζεται με τον αντίκτυπό της (λχ αύξηση επισκεψιμότητας σε έναν τόπο-περιοχή, αύξηση οικονομικής δραστηριότητας σε τομέα που σχετίζεται με την επιχορηγηθείσα δράση κ.ά. συναφείς ενδείκτες αντικτύπου), στην περίπτωση που αυτά έχουν ήδη διαπιστωθεί και συγκεντρωθεί.



Η αποστολή του ανωτέρω απολογιστικού υλικού εξουσιοδοτεί το ΥΠ.ΠΟ προκειμένου να το χρησιμοποιήσει σε πλατφόρμες και μέσα επικοινωνίας του ΥΠ.ΠΟ με σκοπό την προβολή των φορέων που επιχορηγούνται και των δράσεών τους, καθώς και των δράσεων του ΥΠ.ΠΟ.

